Vleispryse: Jy gaan duur braai in Desember | Netwerk24
Deur William Horne 24 November 2020 05:01
Met vleispryse wat die afgelope jaar die hoogte ingeskiet het, wag 'n onaangename verrassing op Suid-Afrikaners wat in die Desembervakansie 'n tjoppie of biefstuk op die kole wil gooi.
Braaivleis het peperduur geword en skokprysstygings wag op Suid-Afrikaners dié Desember. Foto: Unsplash
Die rede vir die prysstygings is deels omdat veevoer soveel duurder geword het en ook as gevolg van die brande veral in die Vrystaat.
Volgens Paul Makube, senior landbou-ekonoom van FNB, gaan Suid-Afrikaners Woensdag dalk snak na hul asem wanneer Statistieke Suid-Afrika (SSA) se jongste statistieke vir die vleisprysinflasie vir Oktober uitgereik word.
Beesvleis het sedert verlede jaar met 'n beduidende 15% duurder geword. A-graad-beesvleis is nou vir die eerste keer meer as R50 per kilogram.
Net soos die meeste ander vleissoorte is die hoofdrywer van die hoër prys 'n stewige toename in die vraag na rooivleis. Maar daar was ook aan die aanbodkant probleme wat die pryse hoër gedryf het.
Veeboere in die Vrystaat herstel nog van erge brande in die provinsie en die prys van veevoer het ook beduidend gestyg. Dit is weens die 24%-styging in die prys van geelmielies, 'n belangrike bestanddeel in veevoer.
Lamsvleis het ook noemenswaardig duurder geword.
Dié stapelkos vir 'n lekker braai het vanjaar 28% duurder geword.
Die prys van skaapvleis oor die algemeen het in slegs een jaar met 'n kolossale 40% duurder geword.
Varkvleis het ook nie die tendens gesystap nie.
Teen meer as R30 per kilogram is varkvleis vinnig besig om duurder te word.
Die prysstyging van varkvleis was oor die afgelope jaar ongeveer 15%, met spek wat 9% duurder geword het.
Hoender is die enigste vleissoort waar nie algemene prysstygings voorgekom het nie, sê Makube.
Bevrore hoender het wel duurder geword, deels weens die swakker rand, terwyl heel vars hoenders oor die afgelope jaar goedkoper geword het.
Die vleisprysinflasie wat SSA uitreik, weerspieël die feit dat hoender die vleissoort wat Suid-Afrikaners die meeste koop. Die styging vir 'n mandjie vleis gaan dus nie soveel duurder wees vir iemand wat min rooivleis eet nie.